Medicinske opioider bør ikke kombineres med andre med typer medicin. I nogle tilfælde kan man dog godt blande flere typer smertestillende medicin for at få en bedre eller hurtigere effekt.
Blander man lægemidler, øger man risikoen for alvorlige bivirkninger. Kontakt egen læge for information om, hvorvidt du kan blande nogle specifikke præparater.
Heroin bør ikke blandes med andre sløvende stoffer. Hvis man blander heroin med andre sløvende stoffer såsom alkohol, GHB eller benzodiazepiner bliver den sløvende effekt stærkere og dermed mere uforudsigelig. Det kan medføre en dødelig forgiftning, hvor vejrtrækningen stopper (kvælning), da nervesystemet dæmpes for meget.
Der er mange, der bruger heroin i blandingsbrug med andre rusmidler, såsom alkohol, hash eller kokain. Det kan f.eks. være for at falde ned efter at have brugt opkvikkende stoffer som amfetamin. Man bør ikke kombinere rusmidler, da effekten og bivirkningerne er uforudsigelige og kan være livstruende.